Mutuwar mai laifi: Jarumin dan sanda Abba Kyari ya shiga tsaka mai wuya ▷ Legit.ng
Mutuwar mai laifi: Jarumin dan sanda Abba Kyari ya shiga tsaka mai wuya
13 days ago 19407 views by Naziru Dalha Taura
A ranar Talata ne wata babbar kotun tarayya da ke zamanta a Jos, jihar Filato, ta umarci babban sifeton rundunar 'yan sanda da jarumin dan sanda Abba Kyari, mai mukamin mataimakin kwamishina, wanda kuma ke jagorantar wata runduna ta musamman mai lakabin IRT (Intelligence Response Team), da su gabatar da wani mai laifi a gabanta, da rai ko a mace.
Alkaliyar kotun, Jastis Dorcas Agishi, ta bayar da wanna umarnin ne bayan D. G. Dashe, lauyan mutumin da aka kama mai suna Mista Nanpon Sambo ya shigar da korafi a gabanta, inda ya yi zarhin cewa mutumin da yake kare wa ya mutu a hannun rundunar 'yan sanda a Abuja.
Alkaliyar kotun ta bawa manyan jami'an 'yan sandan sati biyu domin su fito da mai laifin ko kuma su fuskanci fushin doka.
Kamfanin dillancin labarai na kasa (NAN) ya rawaito cewa Dashe ya fara rubuta takardar koke zuwa kotun a ranar 25 ga watan Satumba domin neman a tilasta IGP da Kyari su gabatar da Sambo a gaban kotu bayan kama shi da rundunar 'yan sanda ta yi bisa zarginsa da mallakar bindigu ba bisa ka'ida ba.
"Idan ma rundunar 'yan sanda ta binne mai laifin bayan ya mutu, ina umartar ta hako shi daga kabari tare da kai gawarsa asibitin koyar wa na jami'ar Jos domin gudanar da binciken masana a kansa," a cewar ta.
Agishi ta yi gargadin cewa za ta dauki mataki mai tsanani matukar sati biyu suka cika ba tare da IGP da Kyari sun yi biyayya ga umarnin da ta bayar ba.
6 minutes ago 32 views
Ashsha! Minista ya fado daga kan mumbari a wurin taro